Oʻzbekiston Respublikasi Moliya vazirligi va uning hududiy boʻlinmalarida budjetdan mablagʻ oluvchilarning shaxsiy gʻazna hisobvaraqlarini ochish, yopish va yuritish qoidalarini tasdiqlash toʻgʻrisida
(order, 2016-04-04)

Oʻzbekiston Respublikasining “Davlat budjetining gʻazna ijrosi toʻgʻrisida”gi (Oʻzbekiston Respublikasi Oliy Majlisining Axborotnomasi, 2004-y., 9-son, 164-modda) va “Budjet tizimi toʻgʻrisida”gi (Oʻzbekiston Respublikasi Oliy Majlisining Axborotnomasi, 2001-y., 1-2-son, 6-modda) qonunlari hamda Oʻzbekiston Respublikasi Prezidentining 2007-yil 28-fevraldagi PQ–594-sonli “Davlat budjetining gʻazna ijrosi tizimini yanada rivojlantirish chora-tadbirlari toʻgʻrisida”gi qaroriga (Oʻzbekiston Respublikasi qonun hujjatlari toʻplami, 2007-y., 9-10-son, 82-modda) muvofiq buyuraman: 1. Oʻzbekiston Respublikasi Moliya vazirligi va uning hududiy boʻlinmalarida budjetdan mablagʻ oluvchilarning shaxsiy gʻazna hisobvaraqlarini ochish, yopish va yuritish qoidalari ilovaga muvofiq tasdiqlansin. 2. Quyidagilar oʻz kuchini yoʻqotgan deb hisoblansin: Oʻzbekiston Respublikasi moliya vazirining 2007-yil 17-oktabrdagi 93-sonli “Budjetdan mablagʻ oluvchilarning shaxsiy hisobvaraqlarini Oʻzbekiston Respublikasi Moliya vazirligi Gʻaznachiligida va uning hududiy boʻlinmalarida yuritish qoidalarini tasdiqlash toʻgʻrisida”gi buyrugʻi (roʻyxat raqami 1746, 2007-yil 5-dekabr) (Oʻzbekiston Respublikasi qonun hujjatlari toʻplami, 2007-y., 48-49-son, 495-modda); Oʻzbekiston Respublikasi moliya vazirining 2010-yil 4-noyabrdagi 94-sonli “Budjetdan mablagʻ oluvchilarning shaxsiy hisobvaraqlarini Oʻzbekiston Respublikasi Moliya vazirligi Gʻaznachiligida va uning hududiy boʻlinmalarida yuritish qoidalariga oʻzgartirishlar kiritish haqida”gi buyrugʻi (roʻyxat raqami 1746-1, 2010-yil 19-noyabr) (Oʻzbekiston Respublikasi qonun hujjatlari toʻplami, 2010-y., 47-son, 437-modda). 3. Mazkur buyruq rasmiy eʼlon qilingan kundan eʼtiboran kuchga kiradi. Mazkur Qoidalar Oʻzbekiston Respublikasining “Davlat budjetining gʻazna ijrosi toʻgʻrisida”gi (Oʻzbekiston Respublikasi Oliy Majlisining Axborotnomasi, 2004-y., 9-son, 164-modda) va “Budjet tizimi toʻgʻrisida”gi (Oʻzbekiston Respublikasi Oliy Majlisining Axborotnomasi, 2001-y., 1-2-son, 6-modda) qonunlari va Oʻzbekiston Respublikasi Prezidentining 2007-yil 28-fevraldagi PQ–594-sonli “Davlat budjetining gʻazna ijrosi tizimini yanada rivojlantirish chora-tadbirlari toʻgʻrisida”gi qaroriga (Oʻzbekiston Respublikasi qonun hujjatlari toʻplami, 2007-y., 9-10-son, 82-modda) muvofiq, Oʻzbekiston Respublikasi Moliya vazirligi va uning hududiy boʻlinmalarida budjetdan mablagʻ oluvchilarning shaxsiy gʻazna hisobvaraqlarini ochish, yopish va yuritish tartibini belgilaydi. 1. Mazkur Qoidalarda quyidagi asosiy tushunchalardan foydalaniladi: budjetdan mablagʻ oluvchilar — Oʻzbekiston Respublikasining Davlat budjetidan (keyingi oʻrinlarda Davlat budjeti deb yuritiladi) mablagʻ ajratilishi nazarda tutilgan yuridik va jismoniy shaxslar, shuningdek kapital qurilish buyurtmachilari; kapital qurilish buyurtmachilari — markazlashtirilgan manbalar hisobidan amalga oshirilayotgan qurilish obyektlarini boshqarish va texnik kuzatuv funksiyalarini amalga oshiruvchi vakolatli organlar, shuningdek vakolatli organ tomonidan qonun hujjatlarida belgilangan tartibda tashkil etilgan yagona buyurtmachi xizmati; markazlashtirilgan manbalar — Davlat budjeti va budjet tashkilotlarining budjetdan tashqari mablagʻlari, shuningdek davlat maqsadli jamgʻarmalari va boshqa budjetdan tashqari jamgʻarmalarning mablagʻlari hamda Oʻzbekiston Respublikasining kafolati ostida jalb qilingan mablagʻlar; Zaxira jamgʻarmasi mablagʻlari — budjetni tuzishda hisobga olib boʻlmaydigan, yil mobaynida iqtisodiy, ijtimoiy-madaniy va boshqa sohalardagi koʻzda tutilmagan qoʻshimcha xarajatlarni moliyalashtirish (toʻlash)ga yoʻnaltiriladigan Oʻzbekiston Respublikasi Vazirlar Mahkamasining zaxira jamgʻarmasi, Qoraqalpogʻiston Respublikasi budjeti, viloyatlar va Toshkent shahar mahalliy budjetlarining zaxira jamgʻarmalari mablagʻlari; budjetdan mablagʻ oluvchilarning budjetdan tashqari mablagʻlari — budjetdan mablagʻ oluvchilar ixtiyoriga qonun hujjatlarida belgilangan tartibda budjetdan tashqari manbalar hisobiga kelib tushayotgan mablagʻlar; shaxsiy gʻazna hisobvaraqlar — tegishli budjetdan mablagʻ oluvchilar, shu jumladan kapital qurilish buyurtmachilari uchun moliya organlari tomonidan ochiladigan budjet, shuningdek Zaxira jamgʻarmasi mablagʻlari va budjetdan tashqari mablagʻlar boʻyicha mablagʻlar harakati bilan bogʻliq operatsiyalarni aks ettirish uchun moʻljallangan analitik hisoblar registri; gʻaznachilik boʻlinmalari — Oʻzbekiston Respublikasi Moliya vazirligi Gʻaznachiligi, hududiy gʻaznachilik boshqarmalari, shuningdek tuman (shahar) gʻaznachilik boʻlinmalari; qurilishning titul roʻyxati — qurilishning butun davri uchun kapital qoʻyilmalar hajmi va ularning xarajat yoʻnalishlari hamda texnik-iqtisodiy koʻrsatkichlari aks ettirilgan, har bir obyekt kesimida tuziladigan moliyaviy hujjat; qurilishning manzilli roʻyxati — kapital qurilish buyurtmachilari tomonidan har yili tuziladigan va belgilangan tartibda ajratilgan pul mablagʻlari limiti doirasida tasdiqlanadigan obyektlar roʻyxatini hamda ishlar hajmi va foydalanish yoʻnalishlari boʻyicha xarajatlarni oʻz ichiga oluvchi moliyaviy hujjat; kapital qurilish obyektlari boʻyicha xarajatlarning oylik yoyilmasi — qurilishning budjet tasnifi koʻrsatkichlari asosida kapital qoʻyilmalar limitlari, ularni sarflash yoʻnalishlari koʻrsatilgan va ularning texnik-iqtisodiy koʻrsatkichlari aks ettirilgan holda hamda budjet xarajatlarining oylar yoyilmasida har bir quriladigan obyektlar kesimida buyurtmachi tomonidan tuziladigan, tasdiqlanadigan va tegishli moliya organi bilan oʻrnatilgan tartibda kelishiladigan moliyaviy hujjat; xarajatlar toʻlovi ruxsatnomasi (keyingi oʻrinlarda — XTR deb yuritiladi) — koʻrsatilgan vaqt davridan boshlab, uning doirasida budjetdan mablagʻ oluvchi yuridik majburiyatni qabul qilishi mumkin boʻlgan, gʻaznachilik boʻlinmasi tomonidan budjetdan mablagʻ oluvchiga beriladigan, budjetdan ajratilgan mablagʻlar summasini aks ettiruvchi hujjat; yuridik majburiyat — budjetdan mablagʻ oluvchilarning shartnomalar, kontraktlar, tegishli davlat hokimiyati va boshqaruvi organlarining qarorlari hamda boshqa hujjatlar asosida ikkinchi tomon oldida yuzaga keladigan majburiyatlari; moliyaviy majburiyat — budjetdan mablagʻ oluvchilar zimmasiga tegishli mablagʻlarni oʻtkazib berish majburiyatini yuklovchi toʻlov hujjatlari, jumladan, sud hujjatlari asosida budjetdan mablagʻ oluvchilarning ikkinchi tomon oldida yuzaga keladigan majburiyatlari. 2. Budjetdan mablagʻ oluvchilarga shaxsiy gʻazna hisobvaraqlarini ochish va yopish quyidagi tartibda amalga oshiriladi: respublika budjeti boʻyicha — Oʻzbekiston Respublikasi Moliya vazirligining tegishli tarmoq boshqarmalari tomonidan; Qoraqalpogʻiston Respublikasi budjeti boʻyicha — Qoraqalpogʻiston Respublikasi Moliya vazirligi tomonidan; mahalliy budjetlar boʻyicha — tegishli viloyat va Toshkent shahar hokimliklari moliya boshqarmalari hamda tuman (shahar) hokimliklari moliya boʻlimlari tomonidan amalga oshiriladi. 3. Moliya organlari tomonidan budjetdan mablagʻ oluvchilar uchun budjet va budjetdan tashqari mablagʻlarni sarflash boʻyicha operatsiyalar hisobini yuritish maqsadida Davlat budjeti budjet tasnifining tegishli kodlari boʻyicha shaxsiy gʻazna hisobvaraqlar ochiladi. 4. Budjetdan mablagʻ oluvchilarning budjet shaxsiy gʻazna hisobvaraqlarda quyidagilar hisobi yuritiladi: budjetdan mablagʻ oluvchining xarajatlar smetasida nazarda tutilgan va uning faoliyatini yuritishni taʼminlash va markazlashgan tadbirlarini amalga oshirish uchun rejali budjet ajratmalari; yuridik shaxs boʻlmagan quyi budjetdan mablagʻ oluvchilar uchun nazarda tutilgan rejali budjet ajratmalari; kapital qurilish obyektlari boʻyicha xarajatlarning oylik yoyilmasida nazarda tutilgan rejali budjet ajratmalari; Zaxira jamgʻarmasi mablagʻlari boʻyicha xarajatlar smetasida nazarda tutilgan mablagʻlar; yuridik va moliyaviy majburiyatlar; XTR; kassa xarajatlari. 5. Budjetdan mablagʻ oluvchilarning budjetdan tashqari shaxsiy gʻazna hisobvaraqlarda quyidagilar hisobi yuritiladi: budjetdan mablagʻ oluvchilarning tegishli smetalarida nazarda tutilgan rejali budjetdan tashqari mablagʻlari, budjetdan tashqari mablagʻlarning tushumi va sarflanishining cheklanmagan turlari bundan mustasno; kelib tushgan budjetdan tashqari tushumlari; yuridik va moliyaviy majburiyatlar; kassa xarajatlari. 6. Shaxsiy gʻazna hisobvaraqlar belgilangan maqsadiga koʻra mazkur Qoidalarning 1-ilovasiga muvofiq shaxsiy gʻazna hisobvaraqlarining turlari boʻyicha ochiladi. 7. Shaxsiy gʻazna hisobvaraqlar mazkur Qoidalarning 2-ilovasiga muvofiq shaklda Budjetdan mablagʻ oluvchilarning shaxsiy gʻazna hisobvaraqlarini roʻyxatga olish jurnalida qayd etiladi. 8. Har bir shaxsiy gʻazna hisobvaragʻiga tegishli unikal raqam beriladi. 9. Budjetdan mablagʻ oluvchining shaxsiy gʻazna hisobvaragʻi yigirma yetti unikal raqamdan iborat boʻlib: 1 dan 6 gacha boʻlgan raqamlar — tasdiqlangan Mablagʻlar manbasi va budjetlar darajasi tasnifiga muvofiq mablagʻlar manbaasi kodi va budjet darajasi; 7 dan 9 gacha boʻlgan raqamlar — tasdiqlangan Valyutalar tasnifiga muvofiq valyuta kodi; 10 dan 14 gacha boʻlgan raqamlar — tasdiqlangan Hududiy tasnifga muvofiq hududiy tegishlilik kodi; 15 dan 24 gacha boʻlgan raqamlar — budjetdan mablagʻ oluvchilar boʻyicha Budjet tasnifining tegishli koʻrsatkichlari kodi, bunda: 15 dan 21 gacha boʻlgan raqamlar — Xarajatlarning vazifa jihatdan tasnifining tegishli kodi; 22 dan 24 gacha boʻlgan raqamlar — Tashkiliy tasnifning tegishli kodi; 25 dan 27 gacha boʻlgan raqamlar — budjetdan mablagʻ oluvchilarning shaxsiy gʻazna hisobvaragʻi unikal raqami. 10. Budjetdan mablagʻ oluvchilarning uchta raqamdan iborat shaxsiy gʻazna hisobvaragʻining unikal raqami avtomatik tarzda Davlat budjetining gʻazna ijrosi dasturiy majmuasi orqali beriladi va tegishli moliya organi tomonidan har bir budjet boʻyicha alohida 001 dan 999 gacha raqamlardan foydalangan holda Budjetdan mablagʻ oluvchilarning shaxsiy gʻazna hisobvaraqlarini roʻyxatga olish jurnaliga qayd etiladi. 11. Budjet mablagʻlari boʻyicha shaxsiy gʻazna hisobvaraqlari quyidagi hujjatlarga asosan ochiladi: a) budjetdan mablagʻ oluvchining mazkur Qoidalarning 3-ilovasiga muvofiq shaklda shaxsiy gʻazna hisobvaragʻi ochish toʻgʻrisidagi arizasi. Agar, budjetdan mablagʻ oluvchi bir vaqtning oʻzida yuridik shaxs maqomiga ega boʻlmagan, quyi budjetdan mablagʻ oluvchilar uchun budjet mablagʻlarini taqsimlovchisi boʻlsa, tegishli shaxsiy gʻazna hisobvaraqlar ochish uchun shaxsiy gʻazna hisobvaragʻi ochish toʻgʻrisidagi arizaga mazkur Qoidalarning 4-ilovasiga muvofiq shaklda xizmat koʻrsatiladigan quyi budjetdan mablagʻ oluvchilarning roʻyxati ilova qilinadi; b) xarajatlar smetasi. Bunda, yuridik shaxs maqomiga ega boʻlmagan va quyi budjetdan mablagʻ oluvchilarning xarajatlariga xizmat koʻrsatish va hisobini yuritishni amalga oshiradigan budjetdan mablagʻ oluvchilar uchun ularning shaxsiy xarajatlari (alohida xarajatlar smetasi asosida) hisobini yuritish uchun alohida shaxsiy gʻazna hisobvaraq ochiladi va xizmat koʻrsatiladigan quyi budjetdan mablagʻ oluvchilar uchun alohida (umumiy xarajatlar smetalari asosida) har bir budjet tasnifining kichik boʻlimlari boʻyicha shaxsiy gʻazna hisobvaraqlar ochiladi; v) kapital qurilish buyurtmachilari uchun kapital qurilish obyektlari boʻyicha xarajatlarning oylik yoyilmasi, qurilishlarning manzilli roʻyxati, shu jumladan loyiha-tadqiqot ishlarining manzilli roʻyxati, qurilishlarning titul roʻyxati. 12. Zaxira jamgʻarmasi mablagʻlari uchun shaxsiy gʻazna hisobvaraqlar ushbu jamgʻarmaning tegishli mablagʻlari boʻyicha har bir xarajatlar smetasi boʻyicha alohida ochiladi. 13. Budjetdan tashqari mablagʻlar boʻyicha shaxsiy gʻazna hisobvaraqlari quyidagi hujjatlarga asosan ochiladi: a) budjetdan mablagʻ oluvchining mazkur Qoidalarning 3-ilovasiga muvofiq shaklda shaxsiy gʻazna hisobvaragʻini ochish toʻgʻrisidagi arizasi. Agar budjetdan mablagʻ oluvchi bir vaqtning oʻzida yuridik shaxs maqomiga ega boʻlmagan, quyi budjetdan mablagʻ oluvchilar uchun budjet mablagʻlarini taqsimlovchisi boʻlsa, tegishli shaxsiy gʻazna hisobvaraqlar ochish uchun shaxsiy gʻazna hisobvaragʻi ochish toʻgʻrisidagi arizaga mazkur Qoidalarning 4-ilovasiga muvofiq shaklda xizmat koʻrsatiladigan quyi budjetdan mablagʻ oluvchilarning roʻyxati ilova qilinadi; b) limitlangan budjetdan tashqari mablagʻlarning tushumi va xarajatlari boʻyicha (tushumi va xarajat yoʻnalishi limitlanmagan budjetdan tashqari mablagʻlar bundan mustasno) xarajatlar smetasi. Bunda, yuridik shaxs maqomiga ega boʻlmagan va quyi budjetdan mablagʻ oluvchilarning xarajatlariga xizmat koʻrsatish va hisobini yuritishni amalga oshiradigan budjetdan mablagʻ oluvchilar uchun ularning shaxsiy xarajatlari (alohida xarajatlar smetasi asosida) hisobini yuritish uchun alohida shaxsiy gʻazna hisobvaraq ochiladi va xizmat koʻrsatiladigan quyi budjetdan mablagʻ oluvchilar uchun alohida (umumiy xarajatlar smetalari asosida) har bir budjet tasnifining kichik boʻlimlari boʻyicha shaxsiy gʻazna hisobvaraqlar ochiladi. 14. Shaxsiy gʻazna hisobvaraqlar budjetdan mablagʻ oluvchilar tomonidan mazkur Qoidalarning 11 va 13-bandlarida nazarda tutilgan hujjatlar belgilangan tartibda taqdim etgan kundan boshlab ikki ish kuni ichida moliya organlari tomonidan ochiladi. Agar taqdim etilgan hujjatlar mazkur Qoidalarda nazarda tutilgan talablarga muvofiq boʻlmasa, ushbu hujjatlar shaxsiy gʻazna hisobvaraqlarni ochmasdan qayta ishlash yoki kamchiliklarni bartaraf etish uchun budjetdan mablagʻ oluvchiga yuqorida belgilangan ikki ish kuni ichida qaytariladi. 15. Shaxsiy gʻazna hisobvaraqlarini ochish uchun asos boʻlgan taqdim etilgan hujjatlar qaytarib berilmaydi va belgilangan tartibda moliya organida saqlanadi. 16. Moliya organlari shaxsiy gʻazna hisobvaraqlar ochilgandan keyingi kundan kechiktirmasdan budjetdan mablagʻ oluvchilarga shaxsiy gʻazna hisobvaraq ochilganligi toʻgʻrisida xabar beradilar. Oʻz navbatida budjetdan mablagʻ oluvchilar moliya organlari tomonidan xabardor etilgandan keyin ikki ish kuni ichida ular uchun ochilgan shaxsiy gʻazna hisobvaraqlar rekvizitlarini tegishli davlat soliq organlari va Oʻzbekiston Respublikasi Moliya vazirligi huzuridagi budjetdan tashqari Pensiya jamgʻarmasining tuman (shahar) boʻlimlariga yetkazadilar. 17. Budjetdan mablagʻ oluvchining qayta tashkil etilishi va uning boʻysunishining oʻzgarishi yoki tashkiliy-huquqiy maqomining oʻzgarishi bilan bogʻliq boʻlmagan tarzda shaxsiy nomi oʻzgarganda, budjetdan mablagʻ oluvchi vakolatli davlat organidan yangi shaxsiy nom olganidan soʻng, bir ish kuni davomida bu haqda tegishli moliya organini yozma ravishda xabardor qiladi. Yozma xabarnoma asosida moliya organi tomonidan budjetdan mablagʻ oluvchining nomi oʻzgarganligi munosabati bilan uning shaxsiy gʻazna hisobvaragʻi unikal raqamini oʻzgartirmagan holda tegishli oʻzgartirishlar kiritadi. 18. Budjetdan mablagʻ oluvchining birlashishi, boʻlinishi, ajralib chiqishi, oʻzgartirish shaklida qaytadan tashkil etilishida, yangidan vujudga kelgan budjetdan mablagʻ oluvchi uchun davlat roʻyxatidan oʻtgandan soʻng, qoʻshilish shaklida qaytadan tashkil etilganda esa, budjetdan mablagʻ oluvchining faoliyatini toʻxtatish toʻgʻrisidagi yozuv yagona davlat reyestriga kiritilgandan soʻng qayta tashkil etilganligi haqidagi hujjatlarning nusxalarini ilova qilgan holda moliya organiga shaxsiy gʻazna hisobvaraqlarni yopish uchun ariza taqdim etadi. 19. Budjetdan mablagʻ oluvchi tugatilganda, tugatilayotgan tashkilotning rahbari ushbu jarayon boshlangan kundan boshlab ikki ish kuni ichida moliya organiga yuqori turuvchi tashkilot yoki oʻrnatilgan tartibda notarial tasdiqlangan tugatish toʻgʻrisidagi va tugatish komissiyasining tayinlanishi toʻgʻrisidagi hujjatlarning nusxalarini tugatish komissiyasining faoliyat yuritish muddatlarini koʻrsatgan holda taqdim etadi. 20. Budjetdan mablagʻ oluvchilarning shaxsiy gʻazna hisobvaraqlarini ularning qayta tashkil etilishi, boʻysunuvdagi oʻzgarishlari, tugatish komissiyasi ish faoliyatining tugatilishi, budjetdan mablagʻ oluvchining boshqa gʻaznachilik boʻlinmasi tomonidan xizmat koʻrsatilishiga oʻtishi munosabati bilan yoki qonun hujjatlarida nazarda tutilgan boshqa hollarda moliya organi tomonidan yopish mazkur Qoidalarning 5-ilovasiga muvofiq shakldagi shaxsiy gʻazna hisobvaraqni yopish toʻgʻrisidagi arizaga asosan amalga oshiriladi. Shaxsiy gʻazna hisobvaraqlarning yopilishi Budjetdan mablagʻ oluvchilarning shaxsiy gʻazna hisobvaraqlarini roʻyxatga olish jurnalida roʻyxatga olinadi. 21. Moliya organlari tomonidan budjetdan mablagʻ oluvchilarga yangi shaxsiy gʻazna hisobvaraqlarni ochish qayta tashkil etish jarayoni tugallangandan soʻng, shuningdek budjetdan mablagʻ oluvchining turgan budjet darajasi oʻzgarganda va bir gʻaznachilik boʻlinmasidan boshqa gʻaznachilik boʻlinmasiga xizmat koʻrsatilishiga oʻtganda, mazkur Qoidalarning 11, 12 va 13-bandlariga muvofiq amalga oshiriladi. 22. Moliya organining vakolatli xodimlari shaxsiy gʻazna hisobvaraqlarining tegishli satrlarida quyidagilarni aks ettiradilar: a) budjet mablagʻlari boʻyicha: budjetdan mablagʻ oluvchilarning xarajatlar smetalari, shuningdek vaqtinchalik xarajatlar smetalari hamda kapital qurilish boʻyicha xarajatlarning oylik yoyilmalari, Zaxira jamgʻarmasi mablagʻlari boʻyicha xarajatlar smetalarida koʻrsatilgan mablagʻlar; budjet mablagʻlari boʻyicha xarajatlar smetalariga, shuningdek kapital qurilish xarajatlarining oylik yoyilmalariga kiritilgan oʻzgarishlar; b) budjetdan tashqari mablagʻlar boʻyicha: budjetdan mablagʻ oluvchilarning tegishli xarajatlar smetalarida koʻrsatilgan mablagʻlar, budjetdan tashqari tushumlar va ularning yoʻnalishi cheklanmaydigan xarajatlar turlari bundan mustasno; xarajatlar smetalariga kiritilgan oʻzgartirishlar. 23. Gʻaznachilik boʻlinmasining vakolatli xodimlari shaxsiy gʻazna hisobvaraqlarining tegishli satrlarida quyidagilarni aks ettiradilar: a) budjet mablagʻlari boʻyicha: budjetdan mablagʻ oluvchilarga berilgan XTR; gʻaznachilik boʻlinmalarida roʻyxatga olingan yuridik majburiyatlar; gʻaznachilik boʻlinmalariga taqdim etilgan moliyaviy majburiyatlar; gʻaznachilik boʻlinmalari tomonidan toʻlangan (oʻtkazilgan), shuningdek naqd pul shaklidagi toʻlangan mablagʻlar; b) budjetdan tashqari mablagʻlar boʻyicha: belgilangan tartibda kelib tushgan budjetdan tashqari mablagʻlar; gʻaznachilik boʻlinmalarida roʻyxatga olingan yuridik majburiyatlar; gʻaznachilik boʻlinmalariga taqdim etilgan moliyaviy majburiyatlar; gʻaznachilik boʻlinmalari tomonidan toʻlangan (oʻtkazilgan), shuningdek naqd pul shaklida toʻlangan mablagʻlar. 24. Gʻaznachilik boʻlinmalari budjetdan mablagʻ oluvchilarning murojaatiga koʻra ularning tegishli shaxsiy gʻazna hisobvaraqlaridan operatsiyalar amalga oshirilgan kundan keyingi ish kunidan kechiktirmagan holda, ularga ushbu shaxsiy gʻazna hisobvaraqlardan koʻchirmalarni mazkur Qoidalarning 6-ilovasiga muvofiq shaklda taqdim etadilar. Bunda, budjetdan mablagʻ oluvchilar “Budjet tashkilotlarining avtomatlashtirilgan tizimi” dasturiy majmuasiga ulanganidan soʻng, shuningdek ushbu dasturiy majmua bilan “Davlat budjetining gʻazna ijrosi” dasturiy majmui oʻrtasida oʻzaro maʼlumot almashinuvi taʼminlanganidan soʻng budjetdan mablagʻ oluvchilar shaxsiy gʻazna hisobvaraqlaridan koʻchirmalarni elektron koʻrinishda “Budjet tashkilotlarining avtomatlashtirilgan tizimi” dasturiy majmuasidan oladilar. 25. Budjetdan mablagʻ oluvchilar tomonidan shaxsiy gʻazna hisobvaraqlar ochish, qayta roʻyxatga olish va yopish boʻyicha taqdim etilgan hujjatlarning oʻz vaqtida taqdim etilganligi, haqqoniyligi va toʻliqligi uchun budjetdan mablagʻ oluvchilarning rahbarlari va bosh hisobchilari javobgardirlar. 26. Shaxsiy gʻazna hisobvaraqlarning oʻz vaqtida ochilishi, qayta roʻyxatga olinishi, yopilishi va tegishli maʼlumotlarni oʻz vaqtida aks ettirilishi boʻyicha moliya organlarining tegishli xodimlari javobgardirlar. 27. Budjetdan mablagʻ oluvchilarning shaxsiy gʻazna hisobvaraqlarida tegishli maʼlumotlarni oʻz vaqtida aks ettirilishi boʻyicha gʻaznachilik boʻlinmalarining tegishli xodimlari javobgardirlar. 28. Budjetdan mablagʻ oluvchilarga ularning shaxsiy gʻazna hisobvaraqlardan koʻchirmalarni oʻz vaqtida taqdim etilishi boʻyicha gʻaznachilik boʻlinmalarining tegishli xodimlari javobgardirlar.